વિસનગરમાં કાંસા ચાર રસ્તા સર્કલમાં સરદાર વલ્લભભાઈ પટેલની પ્રતિમા મુકવા પાલિકા દ્વારા ગત મે માસથી કાર્યવાહી કરવામાં આવી રહી હતી. આ સર્કલ બનાવવા અને તેની જાળવણી માટે તા.૯-૬-૨૦૧૦ થી તિરૂપતી સરજન લી. ને પાંચ વર્ષની મુદત માટે મંજુરી આપવામાં આવી હતી. જે મુદત પુર્ણ થતા પાલિકા દ્વારા આ સર્કલમાં સરદાર પટેલની પ્રતિમા મુકવા માર્ગ અને મકાન વિભાગની વિસનગર પેટા ઓફીસ સમક્ષ મંજુરી માગવામાં આવી હતી. પરંતુ કેટલાક નિયમોને આધીન માર્ગ મકાન વિભાગ દ્વારા મંજુર મળતી નહોતી. સરદાર પટેલ જયંતિની તારીખ નજીક આવતી હતી ત્યારે મંજુરી નહી મળતા છેલ્લે પાલિકા પ્રમુખ પ્રજ્ઞાબેન પટેલે અમદાવાદ સર્કલ ઓફીસ રૂબરૂ જઈ તાત્કાલીક મંજુરી માટે વિનંતી કરી હતી. મંજુરી નહી મળે તેમ જણાતા પ્રમુખે ચીમકી આપી હતી કે મંજુરી નહી મળે તો સરદાર પટેલની પ્રતિમા માટીમાં મુકીશુ. પ્રતિમાને કંઈ નુકશાન થશે તો જવાબદારી માર્ગ અને મકાન વિભાગની રહેશે.